श्रीराम के वन गमन की खबर सुनकर अत्यंत व्याकुल होकर वैदेही अपनी सास कौशल्या माता के समीप आकर ,उनकी दोनों चरणों की वंदना करके सिर झुकाए चुपचाप खड़ी है। राम वहीं हैं। सास उन्हें अनंत आशीष दे रही है ,मगर वैदेही का ध्यान तो कहीं और क्षितिज के सामने वाले कोने में टंगा हुआ है। जीवन नाथ वन जाएंगे ,देखें उनके साथ कौन जाता है ,शरीर और प्राण दोनों या केवल प्राण। विधि के विधान को कौन समझ सका है। उनकी मनोव्यथा को माता कौशल्या भली भांति परख रही हैं। वे श्रीराम से कहतीं हैं “हे तात सुनो ,वैदेही अत्यंत सुकुमारी है एवं सास ससुर संग अन्य कुटुंबी जनों की भी दुलारी हैं। महान जनक की पुत्री और दशरथ की पुत्रवधू और श्रीराम आप की अर्धांगिनी हैं। यह तो परम सौभाग्य शाली स्त्री है। मैंने रूप की राशि ,गुण और सौभाग्यशाली पुत्रवधू पाया है। वैदेही ने ,,गोद पलंग और हिंडोले को छोड़कर कभी ऊबड़ खाबड़ धरती पर पाँव भी नहीं रखा। जनक पुर के वाटिका में भी मुलायम घास के गलीचे बिछाए गए थे। मैं सदा संजीवनी जड़ी के समान ,सावधानी से उनकी रखवाली करती हूँ।कभी दीपक की बाती हटाने के लिए भी नहीं कहा। वही सुकुमारी ,आप के साथ वन जाना चाहती है ,मेरा तो मन व्याकुल हो रहा है ,आपकी क्या आज्ञा हैं ?” जानकी को पता है , इस भीषण परिस्थिति में श्रीराम कितने दुविधाग्रस्त हो उठे हैं।